
إيش الخبيزة هادي ؟

الخبيزة هادي نبتة لحالها بتطلع في الأرض ... إحنا عِنا أرض حوالين الدار في تل الزعتر ... هادي الخبيزة بتطلع لحالها في الأرض ... يعني تعال عندي شوف ... كل الأرض خبيزة ...  يعني لا إحنا بنزرعها ولا إشي ... في الشِتا بتطلع لحالها ... من الله ... يعني أكلة توفير ... هيا الأكلة الوحيدة إلي بدون مصاري في هالوضع إلي زي الزفت ... رزق من الله لهالشعب  الغلبان ... اليوم كل الناس الغلابة والفقرا بتطبخ خبيزة ... وفي ناس معها مصاري بردو بتطبخها لإنو هيا أكلة زاكية ومنيحة ومُفيدة ... وصدقني أزكى من الكباب واللحم والجاج ... أنا مبارح والله صحيت من الصبحيات وكان جاي بالي عالخبيزة ... زي ما حكتلك حوالين الدار فيه خبيزة رُحِت نقيت للحجة كيس كبير عشان تعملي إياها مع مفتول ولا مع رز وأخدها معي عالشغل " 

مين بعملها في الدار ؟  
"أنا عندي الحجة من السَنَة للسَنَة بتستنا في الشتا عشان تاكل خبيزة ... أكلة زي ما حكتلك منيحة ومفيدة وزاكية وأنا عندي أحسن من اللحمة والجاج ... وهيني زي ما إنت شايف جايب عالشغل مطبقية مع لفت أحمر مع راس بصل كبير مع خبز مبارح لِسَا خَبزنا على فرن... هادا الخبز مبارح عْمِلْتُو على فرن الطينة ... إحنا عِنا في الأرض فرن طينة ... الخبز السوقي بنعرفهوش ... بس خبز فرن الطينة ... كل يومين إمي بتعمل العجين وأنا ولا أخويا أو أختى على فرن الطينة بنخبزو ... أزكى خبز وإنتا دُوقتو وجربت طعمو ... بالله عليك خبز السوق والمخابز ولا هادا الخبز ؟ " 
ليش جايب عالشُغل خبيزة ؟ 
( يضحك المبحوث ) إيش بدي أجيب ؟ الشباب هان متعودين على الأكل تبع المطاعم ... يعني من مطعم العافية بِجيبو شاورما جاج رز ولحمة ... يعني وجبات جاهزة وغالية في السعر ... أنا بَحُبِش آكل من المطاعم .. أول إشي غالي والدنيا آخر الشهر ... وتاني إشي أنا بَحُبِش هاد الأكل ... كل يوم أنا بَجيب فطوري أو غدايا معايا ... واليوم جبِت خبيزة " 

طيب ليش خبيزة ؟  

قلتلك أنا اليوم دوامي في المَسَا والصبحيات كنت زهقان وجاي بالي عالخبيزة ... إطلعت عالأرض ونَقيت كيس خبيزة وقولت لأمي بدي خبيزة وهيها عملت وهيك أكلت منها زاكية كتير ولا إيش رايك ؟ "
إيش بتحب تاكل مع الخبيزة ؟ 
( يضحك المبحوث ) إيش بحب آكل معاها ... عادي زي ما إنتا شايف لِفت أو مرات لمون مع زتون أخضر مع راس بصل أخضر من الأرض ... وخُبُز على فرن الطينة ... وكان الله بالسِر عليم  "

بعض الشباب بيستحي إنو يجيب أكل من الدار على الشغل وخصوصا إذا أكلة قديمة زي هيك معروفة للناس الكبار في العُمر ؟  
" آه والله في هان شباب تْمَسخرو عليا ليش جايب خبيزة ... كل واحد بلسان ... خبيزة جايب تاكل يا بخيل !!! والتاني إيش هادا ؟ خبيزة !!! يعني إنتا توي سمعت أشرف إيش قال ؟ قال والله أنا أكلت كبدة ... يعني بدو يشوف حالو عليا إنو ماكل كبدة طازة ... وأنا رديت عليه والله الخبيزة هادي أحسن من الكبدة تعتك ... وفي شباب شافو الخبيزة صارو بدهم ياكلو معي ... وإجو أكلو صحة وعافية على قلبهم ... وحتى إنْبَسَطُو من الخبز ... لإنو زاكي ومعمول على فرن الطينة حتى في واحد بقول والله إحنا محرومين هادا الخبز لإنو إمي موظفة ... وقال إيش بدو إياني أبيعو خبز بيع ... يعني طلب مني إنو أخلي إمي تعملي خبز على فرن الطينة ويدفع مصاري ... بس أنا قلتلو لا بأخلي إمي تِعْمَلَك وبأجبلك عشر ترغفة ... عيب الواحد يبيع الخبز لصاحبو بيع "
إنتا قلت إنو واحد من أصحابك قال عنك بخيل عشان أكلة الخبيزة ... ليش ؟ 
آه ... بِقولي خبيزة جايب تاكل يا بخيل ... هوا هيك بِحْكِي ... الله يشفيه ... مش عارف الخبيزة قديش مفيدة وزاكية ... يمكن هما بِفكرو إنو أنا بآكل خبيزة إنو معيش مصاري ... عشان يعني الشباب بِجيبو شاورما أو رز وجاج يعني من المطعم ... وأنا جايب خبيزة ... فَبِفكر إني بخيل على حالي يعني جايب أكلة معروفة للناس الغلابة ... بس هادا أهبل ... بعرفش قيمة الخبيزة وقديش زاكية ... بعديم مين قال إنو إلي بياكل خبيزة بكون بخيل ... ممكن الواحد يكون بياكل جاج وبكون بخيل ... أنا مش عارف إيش كيف بِفكرو هالناس ... طيب أنا لو إني بخيل كان ولا واحد من الشباب أكل معي خبيزة ... وأكلنا والله طرح البركة ... بعدين مش كويس الواحد يشوف الأكل وما ياكل منو ... يعني شب شاف الخبيزة ونفسو فيها إذا مأكَلِش بتنزل في تمي زي السم ... ليش لإنو نفسو فيها  "

يعني هادي الأكلة للناس الغلابة ؟ 
" هي مش للغلابة بس عشان بتطلع في الأرض لحالها والناس بِتنقيها بدون مصاري فمعروف إنو في ناس غلابة بِروحو يِنَقُو خبيزة من أي مكان ... لإنها بتطلع وين ما كان ... في المقابر والشوارع والأراضي ... والناس إلي معهمش مصاري بِرُوحو يِنقوها ويطبخوها ... يعني الخبيزة أكلة الناس الفقرا والغلابة ... بس مش معناتو إنو الي معو مصاري ولا غني بِعرفهاش ... هي إحنا معنا مصاري وبناكل خبيزة ... عادي ... ونفس الإشي في ناس بِخجلو ياكلو خبيزة ... مش من مقامهم ... هادي أكلة الناس الغلابة والمساكين ... هدولا إلي بِتْكَبَرُو عالنعمة ... الله يخليلهم الجاج واللحم ... ناس مجانين ... وإلي اليوم بِتكبر عالنعمة لازم ييجي يوم الله يحرمو من النعمة ويصير يِدَوِر عاللقمة ومش ملاقيه ... الدنيا يوم إلك ويوم عليك "  
طيب كيف بِتنِعمِل الخبيزة ؟ 
عادي بِتجيب خبيزة والبصل وزيت زيتون وطحين قمح أو طحين عادي وملح وفلفل اسود ... بتجيب أوراق الخبيزة وبتكون حاطط على الغاز مَيَه بِتغلي وبعدها بِتسَقِط أوراق الخبيزة في هادي المَيَه لما تستوي وبِتْحَرِك لمن تدوب الخبيزة ... وبِتحُط شوية مَيَه على الطحين وبِتحركو لما يصير كتل زي صغيرة وفي ناس بِحُطُو مفتول أو رز ... كلو هادا بِنحَط على الخبيزة والملح والفلفل الأسود وعلى نار هادية وتعال كول خبيزة ... طبعا البصل بتقطعو وبتعملو على زيت زتون عالنار لمن يصير أحمر وبعدها عالخبيزة ... مع لمون وراس بصل أخضر وزتون وتعال كول ... أزكى أكل " 
عندك علم ليش إحنا بناكل الخبيزة خصوصي يعني في نباتات كتير بتطلع لحالها زي الحشيش مثلا ؟ 
والله صح كلامك ... ليش إحنا بناكل الخبيزة والهَليون وغيرو وبناكلش الحشيش مثلا ... أنا مش عارف ليش ... هادي الشغلة بدي أسأل فيها الحجة ... يمكن كانو أهل زمان ياكلو الحشيش كمان خليها تخرب " 
طيب إيش فطرت اليوم ؟
اليوم بعد ما نَقيت الخبيزة ... جِبت صحن زتون أسمر مع الزيت مع حبة بندورة  مع نتفة جبنة بلدية مع رغيف محمص وعلى هالصنية في الأرض ... نتفة ضِلَة قعدت فيها لحالي وشغلت الراديو على الجوال وقعدت إفطرت عالحصيرة ... أنا بحب أفطر في الأرض ... فيه عِنا مكان إحنا عاملينو خصوصي للقعدة ... أزكى فطور ... مع كاسة الشاي طبعا ... آه ... وقبل ما أفكر أحط جبنة وزيت كان جاي بالي عالبيض ... إحنا عِنا خُم جاج ... بيت جاج يعني ... بس رحت الجاجات مكنوش بايضين حاجة ...  إنتا عارف في البرد بِقِل بيض الجاج ... فإيش بدي أعمل رحت إعملت كاسة شاي مع هالزتون والجبنة والخبز وكلو نعمة من عند الله " 
طيب بنفع تعزم ناس على أكلة خبيزة ؟
" والله في ناس ممكن تاكل عادي ... وفي ناس لا ... أنا قلتلك في ناس بِتخجل تاكل خبيزة ... بعتبروها مش من مقامهم إنتا تيجي تعزمهم على خبيزة ... لا هادا عيب ... ودير بالك إحنا معروفة عنا العزايم لازم تكون على أكل محرز ... صح الخبيزة منيحة بس بردو عيب الواحد يقدمها لناس عازمهم ... يعني مش منيح ... زي أكنك مش عامل قيمة لهدولا الناس ... يعني لما بدك تعزم ناس لازم تطبخ إشي في لحمة او جاج من الأكلات الدسمة ... هيك عادات الناس وهيك أبويا وإمي بِحكو "

إنتا لو عزموك ناس على خبيزة ؟   

أنا بموت في الخبيزة ... والخبيزة منيحة وكويسة ومفيدة بس والله بأزعل ... هوا إنا مَلِيش قيمة ولا كيف ؟!!!

طيب مش أكل ونعمة ؟
أكل ونعمة وخير من الله بس من عاداتنا إنو إكرام الضيف واجب ... واليوم عندك عادات وتقاليد معروفة عند الناس ... بِنَفَعِش تكون خالف تُعرف على قولة المثل ... الناس بتعزم على فتة أو مفتول أو سمك او مقلوبة ... يعني أكلة محترمة ...وإنتا تعزم ناس على خبيزة ولا عدس زلا أكلة عادية ... عيب ... بِنفعِش " 

